Malta hi waħda mill-aħjar tliet pajj pajjiżi fl-Unjoni Ewropea fir-rigward tal-konformità u l-applikazzjoni tal-liġijiet tal-Unjoni Ewropea. F’rapport tal-Kummissjoni Ewropea dwar kif il-pajjiżi tal-Unjoni qed japplikaw il-liġijiet Ewropej, ġie innutat li Malta u l-Latvja kellhom l-aħjar rekord waqt li l-istess żewġ pajjiżi kellhom jiffaċċjaw l-inqas għadd ta’ proċeduri talli m’applikawx b’mod korrett il-liġijiet Ewropej. Malta u l-Italja huma ġirien iżda hemm baħar jaqsam bejniethom…speċjalment fil-mod kif iż-żewġ pajjiżi japplikaw il-liġijiet tal-Unjoni Ewropea. Waqt li s-sena li għaddiet, l-Unjoni Ewropea fetħet 14-il każ kontra Malta minħabba applikazzjoni ħażina jew mhux korretta tal-liġijiet tal-Unjoni Ewropea, l-Italja rċeviet 90, l-akbar għadd ta’ proċeduri. Mit-tabella joħroġ li waqt li Malta, il-Latvja u l-Estonja huma fost l-aħjar pajjiżi, l-Italja, Spanja u l-Greċja huma fost l-agħar pajjiżi fil-mod kif japplikaw il-liġi Ewropea. Fir-rapport annwali tal-Kummissjoni Ewropea dwar il-monitoraġġ tal-applikazzjoni tal-liġi tal-Unjoni Ewropea, instab li fl-2013 b’mod ġenerali naqsu l-għadd ta’ każijiet ta’ ksur tal-liġi. Madankollu, il-Kummissjoni nnutat li fl-aħħar tliet snin id-Danimarka, il-Latvja u Malta kellhom l-aħjar rekord fir-rigward tal-liġijiet Ewropej li jiġu implimentati fil-ħin.